અમદાવાદ: અમદાવાદ શહેર અને ગ્રામ્યની માધ્યમિક અને ઉચ્ચતર માધ્યમિક શાળાઓમાં સલામતીનાં ધોરણોનું મોટા ભાગની શાળાઓમાં પાલન ન થતું હોવાના પગલે શિક્ષણ વિભાગ સફાળો જાગ્યો છે. આવી તમામ શાળાઓની સલામતીનાં ધોરણો તેમજ શાળા નોંધણીની શરતોનું પાલન થાય છે કે કેમ તે જોવા અને ચકાસણી કરવા માટે રાજ્યના તમામ જિલ્લાના ડીઇઓ (શિક્ષણાધિકારી)ને આદેશ કરાયો છે. તમામ ડીઇઓની તપાસણીના મુદ્દે અંગત જવાબદારી ફિક્સ કરાઇ છે. હવે એક મહિનાના સમયગાળામાં શહેર સહિતની રાજ્યની તમામ શાળાઓની સલામતી ચકાસણીનો રિપોર્ટ ડીઇઓએ વિભાગને કરી દેવો પડશે.